Afsondering: Dís hoekom huishoudelike geweld toeneemArgieffoto Die tydperk van algehele afsondering het ŉ toename in gevalle van huishoudelike geweld teweeggebring. Meer as 2 300 gevalle van geslagsgebaseerde geweld is binne dae aangemeld nadat die algehele landwye afsondering op 26 Maart ingestel is. Kenners meen geweld in huishoudings neem nou veral toe omdat daar geen toevlug of uitlaatklep buite die huis is nie. Mense kan nie wegkom van die omstandighede in die huis gedurende die afsondering nie. Hulle is ook meer gespanne oor hul finansies en die ekonomie Die uitwerking op kinders in dié tyd is boonop soveel erger, aangesien hulle ook nie die situasie kan ontvlug nie. Jeanette Blom-Prinsloo, ’n verhoudingsielkundige, het Woensdag gesê slagoffers van huishoudelike geweld is beslis meer weerloos gedurende die afsondering aangesien daar nie ’n toevlug na buite is nie. Die mishandelaar het ook geen plek buite die huis om aan sy frustrasies uiting te gee nie, wat daartoe lei dat die situasie in die huis soveel meer gekonsentreerd en plofbaar is. Om sake te vererger, word die mishandelde nou ook afgesny van ’n ondersteuningstelsel soos familie of vriende wat gewoonlik die persoon help staande bly, verduidelik Bea Potgieter, ’n kliniese sielkundige, aan Maroela Media. Volgens Potgieter is daar verskeie snellers wat nou tot ’n toename in huishoudelike geweld kan lei. Dié snellers is nie net die frustrasie wat met afsondering gepaardgaan nie, maar ook finansiële stres, aangesien talle Suid-Afrikaners tans bekommerd is oor hul werk en inkomste gedurende die Covid-19-pandemie. “Die mishandelaar kan nie beheer wat buite gebeur nie en haal dit dan op die mishandelde in die huis uit,” verduidelik Potgieter. Argieffoto ter illustrasie (Foto: Pixabay) Dít ten koste van die kinders in die huis, wat daaronder ly selfs al word hulle nie self mishandel nie. Volgens Blom-Prinsloo het die afsondering ’n negatiewe invloed op kinders in ’n huis waar gesinsgeweld plaasvind, aangesien hulle fyn ingestel is op ’n ouer se emosionele welstand en nie nou skool toe gaan om hul huishoudelike omstandighede te ontvlug en te verwerk nie. Potgieter verduidelik dat huishoudelike geweld in dié tyd sieldodend vir ’n kind kan wees. “Baie van hierdie kinders disconnect later met die werklikheid. Hulle ervaar ’n intense gevoel van magteloosheid en onttrek hulle dan aan enige gevoel of kreatiwiteit.” Volgens Potgieter is sekondêre trauma geweldig erg vir kinders aangesien hulle nie volwasse genoeg is om te verstaan waarom ’n ouer mishandel word nie – hetsy emosioneel of fisiek. Blom-Prinsloo en Potgieter verduidelik dat die mishandelaar gewoonlik spontaan in die publiek voorkom hoewel hy of sy ’n eggenoot of kind tuis fisiek of emosioneel skend. “So ’n persoon het twee kante – die kant wat die persoon aan die publiek wys en die kant wat by die huis ontbloot word. Hierdie kant is reeds aan die gesin bekend en die gedrag wat die persoon gewoonlik in die openbaar kan beheer, word nou veel erger by die huis,” verduidelik Potgieter. Blom-Prinsloo verduidelik dat dit baie belangrik is vir paartjies om gedurende die afsondering te kommunikeer en veral grense en reëls aan mekaar te stel. Dit is ook belangrik om te besef wat die snellers in die huis is wat tot geweld lei – hetsy dit die skottelgoed is wat nie gewas word nie of die kos wat nie smaaklik genoeg is nie. Potgieter raai mense aan om konflik te vermy, hoewel dit nie altyd moontlik is nie. Volgens Potgieter behoort die mishandelde ’n vertroueling buite die huis te hê na wie sy of hy kan uitreik. Die persoon moet ook met die owerhede kan kontak maak. Argieffoto Verbod op alkohol en sigarette Blom-Prinsloo verduidelik dat die beperking van sigarette en alkohol gedurende die afsondering nie noodwendig bydra tot frustrasie wat om die beurt tot geweld in die huis kan lei nie. Volgens haar gee alkohol in die meeste gevalle aanleiding tot gesinsgeweld, eerder as dat dit gewelddadige persone kalmeer. Sy glo dus nie die toename in gesinsgeweld word deur die beperking veroorsaak, of dat gesinsgeweld hoegenaamd sal afneem indien drank en sigarette gedurende die afsondering verkoop word nie. Potgieter verduidelik dat ’n voorraad alkohol ook voor die afsondering aangekoop kon word. Die mishandelde se regte Bertus Preller, regskenner in familiereg, verduidelik aan Maroela Media dat klagtes van huishoudelike geweld in die Chinese provinsie Hubei verdriedubbel het toe ’n afsondering weens die Covid-19-pandemie vroeër vanjaar in dié provinsie ingestel is. Altesaam 90% van oorsake van geweld in dié provinsie het met die uitbreek van Covid-19 verband gehou. Volgens Preller kan ’n slagoffer van huishoudelike geweld in Suid-Afrika ’n aansoek teen die mishandelaar gedurende die afsondering indien, aangesien die regstelsel as ’n noodsaaklike diens beskou word. Preller het reeds verskeie van dié aansoeke namens slagoffers gedurende die afsondering ingedien. ’n Prokureur kan die aansoek namens ’n slagoffer behartig. ’n Slagoffer kan dit ook by sy of haar naaste polisiestasie aanmeld, waar die persoon deur die regte kanale verwys sal word om so ’n aansoek in te dien.